《沁园春 舟次英德，游观音岩》
清代·顾贞观

削翠横江，壁立千寻，何年鉴空。看霓旌倒挂，金芝涌幢，水帘斜拂，玉笋成丛。

小构香台，下临无地，一瓣莲花世界中。回头处，讶天根月窟，怎著人工。

相连韶石玲珑。应断续潮音洞口风。有环留宝座，飞来猿峡，绡呈金缕，捧出鲛宫。

碧落云华，曹溪咫尺，此岸原将彼岸通。惊人句，向悬崖点笔，题遍游踪。

作者简介：顾贞观（1637－1714）清代文学家。原名华文，字远平、华峰，亦作华封，号梁汾，江苏无锡人。明末东林党人顾宪成四世孙。康熙五年举人，擢秘书院典籍。曾馆纳兰相国家，与相国子纳兰性德交契，康熙二十三年致仕，读书终老。贞观工诗文，词名尤著，著有《弹指词》、《积书岩集》等。顾贞观与陈维嵩、朱彝尊并称明末清初“词家三绝”，同时又与纳兰性德、曹贞吉共享“京华三绝”之誉。